ओमानविरुद्ध नेपालको ब्याटिङ, सुरुवातमै २ विकेट गयो
एसीसी प्रिमियर कप क्रिकेटअन्तर्गत समूह ‘ए’ को दोस्रो खेलमा नेपालले शुक्रबार टस हारेर ओमानविरुद्ध पहिले ब्याटिङ गरेको छ । कीर्तिपुरस्थित त्रिवि क्रिकेट मैदानमा ओमानले टस जितेर पहिले नेपाललाई ब्याटिङको निम्तो दिएको हो। 
काठमाडौँ — एसीसी प्रिमियर कप क्रिकेटअन्तर्गत समूह ‘ए’ को दोस्रो खेलमा नेपालले शुक्रबार टस हारेर ओमानविरुद्ध पहिले ब्याटिङ गरेको छ । कीर्तिपुरस्थित त्रिवि क्रिकेट मैदानमा ओमानले टस जितेर पहिले नेपाललाई ब्याटिङको निम्तो दिएको हो। नेपाललाई सुरुवातमै झट्का लागेको छ । नेपालले सुरुवातमै २ महत्त्वपूर्ण विकेट गुमाएको छ । नेपालका ओपनर कुशल भुर्तेललाई शून्य रनमै ओमानका बिलाल खानले एलबीडब्लू आउट गरेका छन् । त्यस्तै आसिफ शेख पनि शून्य रनमै पेभेलियन फर्किएका छन् । उनलाई कलिमुल्लाहले आउट गरेका हुन् । ४ओभरको समाप्तिमा २ विकेट गुमाएको नेपालले रनको खाता खोल्न सकेको छैन ।शुक्रबारको खेल नेपालका लागि ५०औं एकदिवसीय खेल पनि हो । अन्तर्राष्ट्रिय क्रिकेट परिषद्(आईसीसी) ले नेपाल र ओमानबीचको खेललाई बिहीबार राति एकदिवसीय खेलको मान्यता दिएको हो । जिम्बावेमा सन् २०१८ को विश्वकप छनोटबाट एकदिवसीय अन्तर्राष्ट्रिय मान्यता प्राप्त राष्ट्र बनेको हो भने हालैमात्र सम्पन्न आईसीसी विश्वकप क्रिकेट लिगबाट नेपालले एकदिवसीय मान्यतालाई ४ वर्षका लागि पुन: जोगाएको हो । यसअघि नेपालले ४९ वटा एकदिवसीय खेल खेलिसकेको छ । विश्वकप लिगमा मात्र नेपालले ३६ वटा खेल खेलेको थियो । नेपालले खेलेका ४९ एकदिवसीय खेलमध्ये २६ मा जित, २१ मा हार, र एकमा हार बेहोरेको थियो । एक खेल भने नतिजाविहीन रहेको थियो । शुक्रबारको खेलमा नेपालले प्लेइङ-११ मा एक खेलाडी परिवर्तन गरेको छ । शुक्रबार गुलशन झाको स्थानमा करण केसीलाई खेलाइएको छ । शुक्रबारको अर्को मूलपानी क्रिकेट मैदानमा हङकङ र यूएईबीच खेल हुँदैछ । एसीसी प्रिमियर कप क्रिकेटअन्तर्गत पहिलो खेलमा नेपालले मलेसियालाई ६ विकेटले हराएको थियो । यस प्रतियोगितामा १० राष्ट्र सम्मिलित छन् । १० टिमलाई दुई समूहमा विभाजन गरेर खेलाइनेछ । समूह 'ए' मा आयोजक नेपालसहित मलेसिया, साउदी अरेबिया, कतार र ओमान छन् । समूह 'बी' मा बहराइन, कुवेत, सिंगापुर, हङकङ र युएई रहेका छन् । हरेक समूहमा शीर्ष स्थानमा रहने दुई टोलीले सेमिफाइनल खेल्नेछन् । फाइनल जित्ने टिम एसिया कपका लागि छनोट हुनेछ ।